Puèja
Puèja (Piège en francés) es un airal o una region naturala de Lengadòc, situat principalament dins lo departament d'Aude e format de puèges e de penjals d'altitud variable.

Geografia
Segon l'abat Savartés, Puèja seriá una partida de las Corbièras occidentalas , çò qu'es benlèu butar tròp a l'oèst aquel massís montanhós. Es en tot cas un ensemble de puèges molassics situats entre la plana de Lauragués (cap a Castèlnòu d'Arri) e los primièrs contrafòrts dels Pirenèus.
La delimitacion de Puèja es imprecisa. En mai del departament d'Aude, Puèja se contunha en Arièja en direccion de Mirapeis e benlèu en Nauta Garona.
L'abat Savartés la definís atal, implicitament per la partida audenca : un territòri, comprés dins lo Pagus Tolosanus, limitat al nòrd per Lauragués, a l'èst per Rasés, al sud per Forèst, a l'oèst per Garnagués. Correspond a l'ancian canton de Bèlpuèg, sense la partida occidentala, qu'es de Garnagués, a l'ancian canton de Salas d'Èrs e a una partida del de Fanjaus, mens la partida qu'èra de Rasés .

Toponimia
Las fòrmas ancianas son : Ipsa Pina, comprene Puia, en 968, In pago Tolosano..., in ministerio de ipsa Puia  (remarcar l'utilizacion de l'article « salat », ara desparegut).
Aquelas mencions pròvan que lo nom de Puèja es un deverbal del vèrbe pujar, « montar », çò que caracteriza plan una region naturala pus nauta que la plana de Castèlnòu d'Arri e d'altitud que s'elèva progressivament cap al sud.

Nòtas